Nog ŉ minister hof toe oor staatskaping-verslagMosebenzi Zwane, minister van minerale hulpbronne. Mosebenzi Zwane, minister van minerale hulpbronne, het in ŉ verklaring bekend gemaak hy sal om die interdik aansoek doen om te verhoed dat die verslag bekend gemaak word hangende ŉ hersieningsaansoek om die verslag tersyde te stel. Zwane voer aan hy het “geen ander opsie” gehad as om die by die saak betrokke te raak nie, aangesien hy nie die geleentheid gegun is om te antwoord op bewerings teen hom nie. Die bewerings is vervat in ŉ brief wat die openbare beskermer aan hom gestuur het. Hy meen die verslag is oorhaastig saamgestel sonder dat sy grondwetlike regte in ag geneem is. Des van Rooyen, minister van samewerkende regering en tradisionele sake, is ook Maandag weer hof toe in ŉ poging om te verhoed dat die verslag bekend gemaak word. Van Rooyen het vroeër vandeesmaand vir die eerste keer ŉ hofaansoek ingedien om te keer dat Madonsela, die voormalige openbare beskermer, se staatskaping-verslag bekendgemaak word. Hy was in Desember vier dae minister van finansies nadat pres. Jacob Zuma Nhlanhla Nene in die pad gesteek het en voordat Pravin Gordhan weer as minister van finansies aangestel is. Mcebisi Jonas, adjunkminister van finansies, is een van die regeringsamptenare wat beweer het die Gupta-familie het hom ŉ werk aangebied as minister. Madonsela sou die verslag op die laaste dag van haar termyn as OB bekendmaak, maar is ter elfder ure gekeer om dit te doen, nadat Zuma ŉ interdik aangevra het om die bekendmaking van die verslag te verhoed. Zuma se aansoek sal vandeesweek aangehoor word. Die staatskaping-verslag word intussen veilig bewaar in ŉ kluis in die kantoor van die OB se hoof van regsdienste.